АССАЛАМУ Г1АЛАЙКУМ

ВА РАХ1МАТУЛЛАГЬИ ВА БАРАКАТУГЬУ.

Свалат салам лъеяв нижер Авараг,

Агьлу -г1аламалъулъ жив т1ок1 гьавурав,

Т1адег1анас т1олго дуниял-г1алам,

Жиндие г1ололъун сайгъат гьабурав. 

Салам салам дуде нижер Авараг,

Исламалъул кьуч1ал жиндалъун щварав,

Щибаб г1ужда балеб къол щуябго как

Камил гьабун кодоб нижехъе кьурав. 

Лъейги свалат салам Аварагасда,

Дур шафаг1атаз нижей хвасарлъи кьолев,

Хирияв Аллагьас Алжаналъул тах,

Хира гьавун жиндий г1оло бижарав.

Аллагьасул нухде халкъ ах1улаго,

Г1азабал-къварилъи х1ехьезе ккарав

Къурайшияз кьураб г1акъубаяльухъ,

Даража баракат жиндие щварав.

Аллагьас разилъи жиндие кьедал,

Байтул мукъадисги х1алаллъун тарав,

ИСРАЪ насиб гьабун баракаталъе,

Маккаялдаса жив нахъе вачарав.

Жиндир баракаталъ халкъалъе кьураб,

Хирияб сордолъун бач1араб Миг1раж,

Байтул Мукъадис тун, Аллагьас ах1ун

Зодове Авараг вахинавураб.

Къоло анкьабилелъ Ражаб моц1алъул,

Джабраг1ил малаик хадув вач1араб,

Пириг1ан хехлъигун Буракъги рек1ун,

Хирияв Аллагьас аск1ов ах1арав.

Свалат салам лъеги Аварагасда,

Агьлоялъе рах1мат жиндалъун щварав,

Щвайги шафаг1атал г1аламалъего

Г1аламалъул ханас к1одо гьавурав.

Дур к1одолъиялъул шафаг1атаца

Щвайги баракатал я Расулюллагь,

Щибаб какда хадуб гьабулеб дуг1а

Къабуллъун батайги Бет1ергьан Аллагь. 

Гурх1ел.ц1обалдалъун ц1унун хут1айги,

Хирияв Мух1аммад (с.т.г1.в.) т1олго дур уммат,

Авараг разияб г1амал гьабизе,

Кьеги Бет1ергьанас диналъе къуват.